Projekt pěstowarnje gmejnsku radu k rozmyslowanju pohnuł
Róžant (JK/SN). Gmejna Ralbicy-Róžant je na wulke wužadanje, nowotwar Ralbičanskeje pěstowarnje, přihotowana. Na minjenym posedźenju gmejnskeje rady předstajeny planowanski projekt budźe gmejnu njesnadnu sumu pjenjez płaćić. Tež, hdyž budźe projekt spěchowany, wšojedne w kotrej wysokosći, dyrbi gmejna swójski podźěl sama zwjesć. A wostanje-li při tuchwilnym trochowanju cyłkownych wudawkow 4,3 milionow eurow a při 75procentowskim spěchowanju, wučinja podźěl gmejny přeco hišće nahladne 1,07 milionow eurow. Wjesnjanosta Hubertus Ryćer (CDU) wšak je optimistiski a ma sumu w planowanju gmejnskeho etata přichodnych lět kruće zakótwjenu. To podšmórny tež komornica zarjadniskeho zwjazka Při Klóšterskej wodźe Franciska Čapikowa, kotraž je radźićelam na samsnym posedźenju staw lětušeho gmejnskeho hospodarskeho plana rozłožiła. Z wida zarjadniskeho zwjazka kaž tež gmejny tón hubjeny njewupada a gmejnska kasa je najebać wudawki běžneho lěta derje pjelnjena, tak zo wjesnjanosće jeho optimizm wotkupiš.
slk_Latn szl_Latn